kardosdrur/scandi-wiki huggingface dataset:
Infinite

Infinite er Eminems første professionelle albumudgivelse, hvilket fandt sted i 1996. Efter at have været i færd med demoer i flere år besluttede Eminem, sammen med sine producenter the Bass Brothers, at udgive sit debutalbum. Albummet blev indspillet i 1995, på dette tidspunkt brugte Eminem kunstnernavnet M&M, men besluttede sig for sit endelige kunstnernavn Eminem, efter udgivelsen af sin første single. Infinite blev kun udgivet på kassettebånd (1000 stk.) og vinylplader (100 stk.) Den afslappede og ydmyge karakter, der finder sted på albummet, var i håbet om at de "radio-venlige" sange kunne blive spillet på Detroits førende Hip Hop radiostation WJLB-98.
Selv om albummet indeholder nogle bandeord er Infinite forholdsvis harmløs, i forhold til det efterfølgende album, som gjorde Eminem berømt.
I 2003 blev albummet udgivet igen og kan findes til salg på diverse hjemmesider.

Nummerliste

Eminem-album
Eminem
Bernhard Wolff

Bernhard Wolff (født 3. marts 1811, død 11. maj 1879) grundlagde det tyske nyhedsbureau Wolffs Bureau (Deutsche Presse-Agentur DPA) i Berlin 1850. Forinden havde han studeret lægevidenskab og stiftet det nationalliberale dagblad ved navn National-Zeitung i 1848. Bernhard Wolff deltog sammen med Charles-Louis Havas og Paul Julius Reuter i forhandlingerne af Paris-aftalen i 1859.

Referencer 

Nyhedsbureauer
Journalister fra Tyskland
Personer fra Berlin
Mixlån

Mixlån blev indført i forbindelse med kartoffelkuren i oktober 1986. Lånet havde højere førsteårsydelser end de hidtidige lån. Den skulle gøre boligejerne mere tilbageholdende. Indgrebenes formål var at begrænse låntagning til forbrug. Teknisk set bestod lånet af to lån: Et annuitetslån for 60% af det lånte beløb og et serielån på 40% af det lånte beløb. Da serielånet afvikles med variabel ydelse (faste afdrag og tilskrevne renter) medførte dette, at ydelsen var forholdsvis høj ved lånets optagelse, men blev reduceret over lånets løbetid. Grundet det skattemæsige rentefradrag opnåede låntageren med den valgte kombination 60/40 dog en nogenlunde fast udgift efter skat over lånets afdragsperiode.

Samtidig blev løbetiden for realkreditlån også nedsat til maksimalt 20 år.

Lånetypen er siden foråret 1993 ikke længere pligtige ved ny- og omprioritering gennem realkreditten.

Lån
Danmarks økonomiske historie
Charles-Louis Havas

Charles-Louis Havas (5. juli 1783 i Rouen, Frankrig – 21. maj 1858 i Bougival, Frankrig) grundlagde det franske nyhedsbureau Agence Havas (det senere Agence France-Presse). Havas indførte et ensartet nyhedsmateriale til bureauets abonnenter og deltog sammen med Paul Julius Reuter og Bernhard Wolff i forhandlingerne om Paris-aftalen i 1859.

Referencer 

Journalister fra Frankrig
Erhvervsfolk fra Frankrig
Personer fra Rouen
Græsslette

Et græsningsareal eller en græsslette er betegnelsen på land, som er enten tilsået eller naturligt præget af plantearter. Områderne domineres af græs- og urteplanter. I varmere klimaer udgør enårige arter den største bestanddel af græsningsarealerne, mens i tempererede strøg, som i Norden, er disse sletter domineret af flerårige planter. Græssletter er vældig varierede og findes i de fleste klimaer. Vegetationen kan være lavere end 30 cm i højde eller høj, hvilket er tilfældet på sydamerikanske græssletter og afrikanske savanner.

Se også 
 Savanne
 Pampas
 Prærie

Sletter
Alfa (specialstyrke)

Alfa (Russisk: Группа "А") også kendt som "Spetsgruppa A" er en russisk paramilitær elite- og antiterrorismeenhed under først KGB og siden FSB. Den menes for tiden at bestå af 700 personer, heraf de 400 udstationeret i Moskva og de resterende 300 i andre russiske byer.

Alfaenheden er en af en række hemmelige specielenheder, kaldt Spetsgruppa, under KGB. Alfa blev oprettet den 28. juli 1974 på en direkte håndskrevet ordre fra KGB-chef Jurij Andropov under KGB´s 7. afdeling (Direktoratet for udenlandske operationer), som var ansvarlig for antiterror- og internationale hemmelige operationer. Alfas primære arbejdsområde menes at være antiterroroperationer inden for Ruslands grænser, om end der kun er begrænset offentlig tilgængelig viden om enheden, og enheden er sandsynligvis også involveret i en lang række andre paramilitære operationer i lighed med dens pendant: V-enheden (Vympel).

Første kendte aktioner var sammen med KASKAD-gruppen i Afghanistan i 1980'erne, og senere udførte gruppen en lang række antiterror-operationer i 80´erne, især i forbindelse med kidnapning og flykapring.

Gruppen deltog i nedkæmpningen af kuppet mod Gorbatjov i 1991, og blev umiddelbart efter underlagt Ministeriet for Sikkerhed (MB) (KGB´s efterfølger) under direkte kontrol af præsidenten. Deltog i nedkæmpelsen af kuppet i 1993 og blev derefter underlagt Den Føderale Kontraefterretningstjeneste FSK (”Federalnaja Sluzjba Kontrrazvedki”) under operativ ledelse af Antiterror-centret. 

I 1995 underlagt Den Føderale Sikkerhedstjeneste FSB (”Federalnaja Sluzjba Bezopasnosti”), da FSK skiftede navn til FSB.

Gruppens medlemmer er alle officerer (fra løjtnant til oberst) med en fortid inden for elitesport. Uddannelsen omfatter bl.a. køreteknik og brug af forskellige våbentyper. En del af gruppen træner i undervandsoperationer og –sprængning med Østersøflåden, bl.a. på Cuba. Andre medlemmer er eksperter i bjergbestigning, snigmord, forhandlingsteknik, analyse og psykologi.

Da USSR brød sammen, fulgte en del afdelinger af ALFA med over i de nye republikker og blev der de nationale antiterrorenheder. I Rusland ligger enheden i Krasnodar og Jekaterinburg. Enheden er i dag CIS-landenes primære antiterror-enhed.

Alfa var med til nedkæmpelsen af terroristerne, der havde taget over 850 gidsler på et teater i Moskva i oktober 2002 og i Beslan i september 2004, hvor en skole blev besat af tjetjenske og islamiske terrorister.

Alfa har en søsterenhed kaldet Beta. Alfa- og Beta-enhederne har mange af de samme opgaver, men Alfa opererer primært på russisk jord, hvor Beta (som det amerikanske Delta Force) opererer på fremmed jord.

Specialstyrker fra Rusland
Terrorangrebet i Beslan
Ambrosie

Ambrosie (Ambrosia) er en slægt med 22 arter, der er udbredt i tempererede områder på den nordlige halvkugle, men med tyngdepunktet i Nordamerika og enkelte arter i Sydamerika. Det er enårige urter, stauder eller buske med oprette, hårede stængler. Stænglerne forgrener sig allerede ved jorden. Bladene er modsatte ved jorden, men bliver spredtstillede op ad stænglen. De er grålige til sølvagtige med dybt indskårne lapper og vingede stilke. Planterne danner slanke pælerødder eller krybende jordstængler. Her nævnes kun de arter, som er vildtvoksende eller naturaliserede i Danmark, eller som dyrkes her.

 Bynkeambrosie (Ambrosia artemisiifolia)
 Høj ambrosie (Ambrosia elatior)
 Krybende ambrosie (Ambrosia psilostachya)
 Trefliget ambrosie (Ambrosia trifida'')
Inspektionsskibet Ingolf

Ingolf var et inspektionsskib, der blev bygget på Orlogsværftet, påbegyndt og søsat i 1933, og anvendt af Marinen 1934-43. Maskineriet var på 2.935 HK.

Tekniske data

Generelt 

 Længde: 68,8 m
 Bredde:  10,8 m 
 Dybgang: 4,8 m
 Deplacement: 1.357 tons
 Fart: 16,2 knob
 Besætning: 66

Armering
 Artilleri: 2 styk 12 cm kanoner, 2 styk 57 mm kanoner, 2 styk 20 mm kanoner, 2 styk 8 mm maskingeværer

Tjeneste 

 Indgået i 1934. Mest brugt som kadetskib, men også som inspektionsskib ved Grønland i 1935. Forsøgt sænket af besætningen 29. august 1943, men det blev forhindret af tyskerne. Sat i tysk tjeneste som tenderen Sleipner. Sænket ved luftangreb og ikke repareret efter krigen.

Eksterne henvisninger
 Inspektionsskibet Ingolf i Den sorte Registrant 

Kanonbåde fra Danmark
Karen Mdinaradze

Karen Mdinaradze er et overlevet gidsel fra terrorangrebet i Beslan hvor en skole i den sydrussiske republik Nordossetien blev angrebet af tjetjenske og islamistiske terrorister den 1. september 2004. Mindst 334 civile blev dræbt under angrebet, herunder 186 børn.

Angrebet foregik på skoleårets første dag – en traditionel festdag i Rusland – og Mdinaradze, som var kameramand for det lokale fodboldhold, var blevet hyret for at optage festlighederne. Under den tre dage lange gidselaffære overlevede han en massehenrettelse af omkring 20 mandlige gidsler og senere en eksplosion da en af de kvindelige selvmordsterrorister med bombebælte pludselige sprang i luften – sandsynligvis efter at hun havde været fjerndetoneret af lederen af terroristgruppen. Mdinaradze mistede et øje i eksplosionen. Under den blodig afslutningen på terrorangrebet reddede Mdinaradze en ung dreng.

Eksterne henvisninger 
 "The School. " Feature by C.J. Chivers. Esquire, June 2006, Volume 145, Issue 6. Sidst tilgået 4. oktober 2007. 
 Alternativ placering

Terrorangrebet i Beslan
Personer fra Georgien
Ossetere
Tjek fødselsår
Bynkeambrosie

Bynkeambrosie (Ambrosia artemisiifolia), også skrevet Bynke-Ambrosie, er en 50-120 cm høj, enårig urt, der findes på agerjord, affaldspladser og i haver.

Bynkeambrosie er en étårig plante med en opret, stiv vækst. Stænglerne forgrener sig fra grunden, de er behårede og bærer modsatte (men længere oppe: spredte) blade. Bladene er stilkede, smalt ægformede og samtidig dobbelt fjersnitdelte med smalle afsnit. Oversiden er mørkt grågrøn, mens undersiden er lidt lysere.

Blomstringen sker i september-oktober, hvor man kan finde de bittesmå kurve med hanlige blomster samlet i endestillede aks eller klaser. De hunlige blomster sidder nogle få sammen i bladhjørnerne længere nede ad stænglen. Frugterne er hornede nødder uden fnok.

Rodnettet består af en slank pælerod og grove, vandrette siderødder. Plantens pollen er stærkt allergifremkaldende, og det allergifremkaldende stof er proteinet "Amb a 1", som er et surt, såkaldt 38 kDa, ikke-glycosyleret protein med 268 aminosyrer.

Højde x bredde og årlig tilvækst: 1,00 x 0,25 m (100 x 25 cm/år).

Voksested 
Artens oprindelige hjemsted er veldrænede, grusede grusbanker ved eller i vandløb overalt fra Newfoundland til Texas. Efter at nybyggerne ryddede den oprindelige vegetation, har den dog bredt sig og er i dag en ruderatplante og et markukrudt.

Følgearter 
I dalen langs Little Topashaw Creek, nær Atlanta i staten Louisiana findes den endnu sammen med bl.a. Trompetblomst, askebladet løn, klatrevildvin, lysesiv, Solidago nemoralis, sortbirk og virginsk ambratræ. Herhjemme frygtes det, at arten skal brede sig nu, hvor klimaet mildnes, for det vil betyde en forlængelse af høfebersæsonen helt ind i november.

Invasiv art 
Arten betragtes som en invasiv art i Danmark og er på Naturstyrelsens sortliste, hvor det vurderes at den "kan udryddes lokalt og nationalt".

Noter

Eksterne henvisninger 
 Astma-allergi forbundet: Om Bynkeambrosie
 Arne og Anna-Lena Anderberg: Den virtuella floran, Naturhistoriska riksmuseet

Kilder 
 Signe Frederiksen et al., Dansk flora, 2. udgave, Gyldendal 2012. .

Ukrudtsplanter
Invasive arter
Ambrosie
Weltausstellung 1873 Wien

Weltausstellung 1873 Wien var en stor verdensudstilling afholdt i Østrig-Ungarns hovedstad, Wien. Udstillingen blev åbnet den 1. maj 1873 af Franz Josef I og sluttede den 2. november samme år. Dens motto var Kultur und Erziehung (Kultur og uddannelse)

Historie
Verdensudstillingen i Wien var ikke blot en mulighed for at fremvise østrig-ungarsk industri og kultur, men var også en lejlighed til at fejre Franz Joseph 1.'s 25. år som kejser.  Hovedområdet lå i Prater, en park nær Donau-floden, og forberedelserne kostede 23,4 millioner pund. I udstillingsperioden fra 1. maj til 2. november og havde den omkring 7.225.000 besøgende.

Udstillingen
Udstillingen var den femte verdensudstilling, og den første i den tysktalende verden. Temaet omkring udstillingen var kultur og uddannelse, og målet var at bevidstgøre befolkningen i om kultur. 
Genremaleren Antonio Rotta modtog den internationale pris for maleri.

Der var næsten 26.000 udstillere i de  forskellige bygninger, der blev opført til udstillingen, herunder Rotunda' (), en stor cirkulær bygning i den store park Prater, designet af den skotske ingeniør John Scott Russell. (Messe-Rotunda blev ødelagt ved en brand den 17. september 1937).

Galleri

Kilder og henvisninger

Begivenheder i 1873
Wien, Weltausstellung 1873
Wien
Rotunden

Rotunden var en rotunde i Prater, Wien, der blev opført i anledningen af verdensudstillingen 1873. Bygningen brændte ned den 17. november 1937.

Konstruktionen er cirkelrund med en diameter på 108 m og en højde på 84 m. Den blev designet af den østrigske arkitekt Karl von Hasenauer og bygget af det tyske firma Johann Caspar Harkort fra Duisburg. Trods hård kritik fra professionelle blev den centrale bygning i verdensudstillingen entusiastisk accepteret af publikum.

Bygninger, konstruktioner og anlæg i Wien
Rotunde

En rotunde er en cylindrisk formet (eller blot med cirkulær grundplan) bygning ofte tildækket af en kuppel. Eksempler på rotunder er rundkirkerne og Pantheon i Rom. Københavns Politigård, opført af Københavns Kommune i årene 1919 til 1924, efter tegninger af bl.a professor Hack Kampmann og Aage Rafn, indeholder to rotunder. Disse bruges dagligt som trapper til bevægelse mellem etagerne.

Ordet rotunde kan også blot henvise til en sal eller et rum, der er cirkelformet. Men også en rund og åben plads, for eksempel en cirkulær plads omkranset med træer, en sådan plads kan også kaldes en krins, som på Kongens Nytorv.

Note 

Bygninger, konstruktioner og anlæg
Kirkearkitektur
Johann Lucas von Hildebrandt

Johann Lukas von Hildebrandt (1668 – 1745) var en østrigsk arkitekt. Han blev oplært i Italien og har tegnet flere offentlige bygninger og kirker. To af hans flotteste arbejder er paladset Belvedere og Hvidstensslottet.

Biografi 
Hildebrandt var søn af en italiensk mor og en tysk far og blev født i Genova. Han studerede civil og militær ingeniørkunst under prins Eugen af Savoyen og militær ingeniørkunst i Piemonte. Efter dette etablerede han sig i Wien, hvor han arbejdede for prins Eugen og adelsfamilier.

Fra 1713 til 1716 arbejdede han for den rige og mægtige familie Kinsky i Østrig, hvor han byggede deres bolig, Palais Kinsky, i Wien. Fra 1723 var han generalinspektør for kejserdømmets bygninger. Hans mest kendte værker, Øvre Belvedere (1721-1722) og Nedre Belvedere (1714-1716), var begge bestilt og betalt af prins Eugen af Savoyen.

Eksterne henvisninger 

 Opfølgning på archinform.net

Arkitekter fra Østrig
Adelige
Barokarkitekter
Produktivitet

Produktivitet er afledt af latin: productum (= "frembragt") og beslægtet med produktion. Produktivitet kan opgøres på mange måder, der hver især har sine fordele og ulemper. 
Ofte tænker man på produktivitet som timeproduktivitet, dvs. bruttoværditilvæksten pr. arbejdstime.

Totalfaktorproduktiviteten er et beslægtet begreb. Det angiver i stedet, hvor meget værditilvækst der kommer ud af en sammenvejet ressourceindsats. Økonomer beregner denne sammenvejning som en produktionsfunktion. Det er imidlertid svært at fastslå, hvordan totalfaktorproduktiviteten skal beregnes, hvorfor dette begreb er mindre anvendeligt i praksis.

Et tredje alternativ er mandeproduktiviteten, der beregner bruttoværditilvæksten pr. beskæftiget uden at tage hensyn til, hvor mange timer de enkelte beskæftigede arbejder. Dette begreb kan være praktisk, hvis man har dårlige oplysninger om det reelle timetal blandt de beskæftigede.

Forøgelser af produktiviteten 

Produktiviteten kan øges ved mange forskellige tiltag. Arbejdsdeling, mekanisering, rationaliseringer er tiltag, der har det fælles, at de formindsker forbruget af arbejdskraft pr. produceret enhed. Et højere uddannelsesniveau og generelt alle tiltag, der forøger kompetencen hos de beskæftigede, vil forøge produktiviteten.

I den vestlige verden har der været en vedvarende produktivitetsvækst på i størrelsesordenen et par procent om året siden den industrielle revolution i 1700-/1800-tallet. Denne stadig højere produktivitet har været kernen i den økonomiske vækst og tilsvarende materielle velstandsstigning, som Danmark og den øvrige vestlige verden har oplevet i perioden.

Danmarks produktivitetsproblem 

Siden midt i 1990'erne har Danmark ifølge en række opgørelser haft en ret lav produktivitetsvækst, både i forhold til tidligere år og i forhold til en række sammenlignelige lande. Som følge heraf er en stigning i produktivitetsvæksten blevet et vigtigt emne på den politiske dagsorden. I 2012 nedsatte regeringen en Produktivitetskommission, der skulle kulegrave problemstillingen og komme med en række forslag til at højne produktiviteten. 31. marts 2014 barslede kommissionen med sin slutrapport med over 100 specifikke forslag mht. konkurrence, uddannelse og den offentlige sektor, der skulle fremme produktiviteten.

Produktivitetsvækst og øget velstand 

Stigninger i produktiviteten er en af de vigtigste, omend ikke den eneste, årsag til, at den materielle velstand stiger i Danmark. Produktivitetskommissionen viste i en analyse, at i perioden 1995-2011 var der en årlig vækst i timeproduktiviteten på 0,8 %. Den samlede velstand pr. indbygger, målt som den købekraftskorrigerede bruttonationalindkomst (BNI) pr. capita, steg med 1,7 % om året i samme periode. Ud over timeproduktivitetsvæksten skyldtes denne stigning en forøget arbejdsindsats (0,2 procentpoint), stigende renteindtægter fra udlandet (0,5 procentpoint) og danske bytteforholdsgevinster (0,2 procentpoint). Selve produktivitetsvæksten var altså ansvarlig for ca. halvdelen af den samlede materielle velstandsstigning.

Se også 

 Økonomisk vækst
 Produktivitetskommissionen

Kilder 

 

Makroøkonomi
Arbejdsmarkedet
Malá Strana

Malá Strana er navnet på et af Prags ældste kvarterer. Navnet betyder "Lillesiden" og blev oprindeligt brugt som kortform for "Menší město pražské", "Prags lilleby". Navnet er nu om stunder kvarterets officielle navn. Kvarteret ligger på vestsiden af Vltava lige neden for Prags borg.

Historie 
I 1257 blev området neden for borgen samlet som en administrativ enhed under Ottokar 2. af Bøhmen med privilegier som kongeby. Ottokar indbød en række tyskere til byen, og en stor del af disse bosatte sig i Malá Strana. Derfor blev Malá Strana op gennem middelalderen det område af byen, hvor flest etniske tyskere boede. Der fandtes også en række store paladser tilhørende adelen, mens borgerskabet og de bøhmiske tjekker primært boede på østsiden af Vltava. 

Den daværende bys centrum var markedspladsen, der nu kendes som Malostranské náměstí. Karlsbroen blev opført under Karl den Store og forbinder Malá Strana med Stare Mesto på flodens østside. I det 16. århundrede blev bydelen ramt af både storbrand og krigsødelæggelser, men i barokken blomstrede den igen. Blandt de bygninger, der blev opført i den periode, kan nævnes Kostel sv. Mikuláš (Skt. Nikolaj-kirken) på Malostranské náměstí samt Valdštejnský palác (Waldstein-paladset) med dens tilhørende park.

Karakteristika 
Den østlige del af Malá Strana mod Vltava er Kampa, der er en kunstig ø. Allerede i 1489 blev der gravet kanaler rundt om området, der derved blev til en ø. Ideen var at gøre det muligt at drive en række vandmøller. På grund af disse kanaler og huse bygget helt op til kanalerne kaldes denne del også "Prags Venedig".

Området er præget af en række kirker, hvoraf den måske mest kendte er Karmelitská (Maria-sejr-kirken), hvor man finder Prags Jesusbarn, en voksdukke, der gennem århundreder har tiltrukket pilgrimme, der mente, at figuren kunne udvirke mirakler.

Forfatteren Jan Neruda er født i kvarteret, og efter ham er gaden Nerudova opkaldt. Gaden huser en række gamle værtshuse. Desuden findes Petřínská rozhledna (Petřín-tårnet), et tårn hvis lighed med Eiffeltårnet er slående. Tårnet er 60 m højt og placeret på Petřín-højen i kvarterets sydvestlige del. Fra tårnet er der på skyfrie dage fin udsigt over store dele af Prag. Adgangen til Petřín-højen kan fx ske med Petřín Kabelbane eller ad spadserestien, der snor sig op ad bjerget.

Den (vest)tyske ambassade i Prag befinder sig også i kvarteret, og den var i 1989 mål for tusindvis af østtyske flygtninge, der håbede på at få adgang til Vesttyskland i perioden umiddelbart inden Berlinmurens fald.

Prag
Kvarterer
The Clochards

The Clochards, dansk punkgruppe fra Tilst i Århus fra 1979. Bestod af Johnny Concrete (vokal og trommer), Jesper Brinck (guitar), Bjørn Hofmann (guitar, bas og vokal). Efter punkgruppen Dream Polices opløsning i september i 1979 dannede Johnny Concrete The Clochards med venner der gik på Langkær Gymnasium i Tilst. Løst tilknyttet var Lars Kabel og Claus Buldermave (tidligere medlem af Dream Police).

Navnet 'Clochards' kommer af det franske ord for vagabonder der sover under Seinens broer i Paris.

Gruppen spillede især på Tagskægget i Århus. 

I 1979 indspillede gruppen en demo i det lokale Luna studio med Kim Bækgaard som producer.

16. februar 1980 spillede gruppen i den en-dages punkfestival Rock mod profitten i Stakladen i Århus. Punkgrupper fra både Århus og København var samlet. Men det var medlemmer af rockergruppen The Tornadoes også. Under The Clochards optræden kom til slagsmål mellem rockergruppen og punkerne, og politiet blev tilkaldt. Mange blev anholdt deriblandt Johnny Concrete, og 500 gæster blev vist bort fra stedet. Episoden blev senere kendt i Århus punkmiljø som Staklade massakren. 

Følgen var at The Clochards blev bandlyst fra de lokale spillesteder. Gruppen fik dog mulighed for at spille enkelte steder under pseudonymet Aalborg Portland.

Det var også meningen at gruppen skulle have spillet ved Randers's første punkkoncert, sammen med andre bands såsom Gylle og The Zero Point. Men undervejs til Randers fik gruppen lidt for meget at drikke og de blev anholdt ved ankomsten til Randers.

I april 1980 blev gruppen inviteret til at indspille i Gnags's studie Feedback af frontmanden for Gnags Peter A.G. Nielsen. Peter A.G. sad selv bag mixerpulten ved optagelserne. Selve masterbåndet til optagelserne blev aldrig udgivet og senere slettet, men kassettebåndskopier florerede i det århusianske punkmiljø. En af disse blev ved hjælp af moderne redigeringsteknikker afpudset og brugt som master til 2003 udgivelsen af optagelserne der blev til kritikken EP.

Gruppen spillede sin sidste koncert i Koncertmaskinen 16. maj 1981. 

Bjørn Hofmann og Johnny Concrete spillede en kort tid sammen i bandet Deformed derefter. Senere gendannede Johnny Concrete Dream Police.

Diskografi 
kritikken EP, Mastermind Records, MRSP1½, 2003.

Eksterne henvisninger 
 Anmeldelse af Clochards EP kritikken på geiger.dk
 Johnny Concretes neongrønne trøje som han bar under Staklade-massakren 
 Mastermind Records hjemmeside

Punkgrupper fra Danmark
Musikgrupper fra Danmark
Musikgrupper fra 1979
Hradčany

Hradčany er navnet på en bydel i Prag. Den ligger på et højdedrag vest for floden Vltava lige nord for Malá Strana. Det er i Hradčany, at Prags borg ligger, og navnet betyder også "Borgkvarteret".

Historie 
Prags borg blev grundlagt i det 10. århundrede, og der opstod egentlig bybebyggelse i starten af det 14. århundrede. Kvarteret blev delvist ødelagt under husitterkrigene i det 15. århundrede samt en voldsom brand i 1541. Herefter foregik et omfattende nybyggeri, der gør, at kvarteret nu om stunder fremstår som en velholdt del af Prag.

Turistmål 

Hradčanys altdominerende centrum er borgen, der ligger med udsigt over store dele af floden og byen. Men i kvarteret findes også andre bemærkelsesværdige bygninger, herunder Šternberg-paladset, der som en afdeling af Nationalgalleriet indeholder en samling af ældre europæiske kunstværker af blandt andet Rembrandt, Albrecht Dürer og Goya. Et andet markant bygningsværk er Loreta, en helligdom opført under trediveårskrigen af katolikker som modvægt mod den protestantiske fremgang. Helligdommen har været et yndet pilgrimsmål og har et klokkespil fra 1694, der fortsat spiller hver time.

Prag
Bjerge og bakker i Tjekkiet